KIRJALLINEN KYSYMYS E-0884/02 esittäjä(t): Laura González Álvarez (GUE/NGL) komissiolle. Arbónin ohikulkutie Asturiasissa Espanjassa.



Virallinen lehti nro 277 E , 14/11/2002 s. 0098 - 0099



KIRJALLINEN KYSYMYS E-0884/02 esittäjä(t): Laura González Álvarez (GUE/NGL) komissiolle (2. huhtikuuta 2002) Aihe: Arbónin ohikulkutie Asturiasissa Espanjassa Asturiasin aluehallitus on suunnitellut maantielle AS-25 linjausvaihtoehtoa, jolla olisi toteutuessaan vakavia ympäristövaikutuksia. Arbónin kylä Villayónin kunnassa jakautuisi kahteen osaan sekä alueen maa- ja karjatalous vaarantuisivat ja lisäksi seutua vaivaava väestökato pahenisi. Nykyisen maantien kunnostaminen olisi huomattavasti järkevämpää, etenkin jos otetaan huomioon, että matkassa säästyvä aika olisi korkeintaan kymmenen minuuttia. Toisaalta asukkaiden mielestä ympäristön etnografinen ja maisemaan liittyvä kulttuuriperintö vaarantuisivat, jos ekologisesti huomattavan arvokkaan alueen luontoa ja kulttuuria turmeleva hanke toteutuu. Voiko komissio pyytää toimivaltaisilta viranomaisilta tietoja tästä hankkeesta? Eikö komissio katso, että tässä tapauksessa pitäisi soveltaa tiettyjen julkisten ja yksityisten hankkeiden ympäristövaikutusten arvioinnista annettua direktiiviä 85/337/ETY(1)? Mihin toimenpiteisiin komissio aikoo ryhtyä varmistaakseen yhteisön lainsäädännön noudattamisen? (1) EYVL L 175, 5.7.1985, s. 40. Margot Wallströmin komission puolesta antama vastaus (14. toukokuuta 2002) Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY(1) 2 artiklassa säädetään, että sellaisten hankkeiden vaikutukset, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia, vaikutukset on arvioitava ennen luvan myöntämistä. Tätä säännöstä sovelletaan direktiivin liitteissä I ja II mainittuihin hankkeisiin. Liitteessä II olevan 10 kohdan e alakohdassa mainitaan teiden rakentaminen. Tämän kirjallisen kysymyksen kohteena olevan Arbónissa (Asturia) sijaitsevan maantien AS-25 linjausvaihtoehdon rakentamista koskevan hankkeen samoin kuin muiden direktiivin liitteen II soveltamisalaan kuuluvien hankkeiden osalta direktiivin 4 artiklan 2 kohdassa säädetään, että kyseisen jäsenvaltion on määritettävä joko tutkimalla tapauskohtaisesti (a kohta) tai jäsenvaltion vahvistamien rajojen tai arviointiperusteiden mukaisesti (b kohta), onko hanke arvioitava 510 artiklan mukaisesti. Jäsenvaltiot voivat päättää soveltaa molempia a ja b kohdassa tarkoitettua menettelyä. Direktiivi 85/337/ETY on muutettu 3. maaliskuuta 1997 annetulla neuvoston direktiivillä 97/11/EY(2). Direktiivin 97/11/EY 3 artiklan 2 kohdan mukaan tapauksissa, joissa lupahakemus on jätetty ennen 14. maaliskuuta 1999, direktiivin 85/337/ETY määräyksiä, sellaisina kuin ne olivat ennen näitä muutoksia, sovelletaan kuitenkin edelleen. Komissio on pyytänyt Espanjan viranomaisilta tietoja direktiivin 85/337/ETY mahdollisesta soveltamisesta parlamentin jäsenen tässä kirjallisessa kysymyksessä esiin tuomassa tapauksessa. Perustamissopimusten valvojana komissio toteuttaa joka tapauksessa tarvittavat toimenpiteet sen varmistamiseksi, että kysymyksessä mainitussa tapauksessa noudatetaan yhteisön lainsäädäntöä. (1) EYVL L 175, 5.7.1985. (2) EYVL L 73, 14.3.1997.